23. Tabulátor

Používanie tabulátorov


Tabulátory sú vhodné pri vytváraní  stĺpcových zoznamov. Umožňujú tiež exportovať dáta z Wordu do tabuľkových programov a databáz.

Štandardné tabulátory


Každý nový dokument začína so štandardnými tabulátormi nastavenými v intervale 1,25 cm.

Písanie stĺpcového zoznamu


Keď píšete, presúvajte kurzor do novej pozície tabulátorov stlačením klávesu TAB.

Typy tabulátorov


Typy tabulátorov vidíte na tlačidle na ľavom okraji vodorovného pravítka. Sú to:

1. Ľavá zarážka tabulátora

– zarazí text o ľavý okraj zarážky.
2. Pravá zarážka tabulátora

– zarazí text o pravý okraj zarážky.
3. Stredná zarážka tabulátora 
– vycentruje text okolo zarážky.
4. Desatinná zarážka tabulátora
– zarovná text podľa desatinnej čiarky.
5. Stĺpcový tabulátor 


– vytvára tenké zvislé čiary.
Tabulátory a odseky


Rôzne odseky  môžu mať rôzne nastavenie tabulátorov. Tabulátory sú teda vlastnosťou odseku. Ich  nastavenie je uložené v značke odsek na konci odseku. 

 Preto, keď stlačíte ENTER, bude každý nový odsek používať rovnaké nastavenie zarážiek tabulátorov,  pokiaľ neprikážete niečo iné.

Vlastné tabulátory

Štandardné tabulátory môžete nahradiť vlastnými tabulátormi.

Nastavenie tabulátorov 


Tabulátory môžete nastaviť pred alebo po napísaní textu. Jednoduchšie je pred písaním. Postup:

1. Opakovane klikajte na tlačidlo na ľavom okraji vodorovného pravítka, dokiaľ sa neukáže ikona požadovaného typu zarážky tabulátora.

2. Kliknite na pravítku na miesto, kde chcete umiestniť zarážku tabulátora. Keď sa pomýlite, stiahnite zarážku z pravítka a skúste to znovu.

Presúvanie tabulátorov 


Treba rozlišovať dva prípady:

1. Ak ste ešte nepísali text, tak stačí presunúť zarážky tabulátorov na pravítku ťahaním myši.

2. Ak ste už napísali text, tak najprv musíte celý text vybrať a potom presunúť zarážky ťahaním.

Okno Tabulátory


Poskytuje možnosti presného nastavenia zarážiek tabulátorov a  ďalšie možnosti týkajúce sa tabulátorov.  Je to jediné miesto, kde môžete vybrať stĺpcový tabulátor. Okno Tabulátory vyvoláte príkazom Tabulátory (z  ponuky Formát).

Vodiace  znaky pre tabulátory


Vodiace znaky vo Worde sú bodky, pomlčky a plné čiary. Tieto vodiace znaky môžu byť umiestňované pred  položkami s tabulátormi. Uľahčujú čítanie širokých, riedko popísaných riadkov. Postup:

1. Vyberte odseky, ktoré chcete prikrášliť.

2. V okne Tabulátory vyberte Vodiaci znak.

Zmena štandardných tabulátorov


V novom dokumente  Word vkladá štandardné tabulátory každých 1,25 cm. Túto vzdialenosť môžete zmeniť pre jeden dokument v poli Predvolené zarážky v okne Tabulátory. Pre trvalú zmenu uložte nastavenie v šablóne Normal.dot.

Tabulátory a výmena dát


Tabulátory a znak odseku sú často používané v databázach  a tabuľkových kalkulátoroch. Tabulátory oddeľujú položky  v záznamoch, znaky odseku oddeľujú záznamy. Keď ste vo Worde vytvorili stĺpcový zoznam pomocou tabulátorov, môžete ho exportovať do databázy, tabuľkového kalkulátora, alebo plánovacieho programu tým, že ho uložíte ako súbor formátu Iba text.

